Na osnovu člana 1. i 2. Odluke Gradskog vijeća broj 01-45-6995/25 od 18.03.2025. godine, Odluke o opredjeljenosti za uspostavljanje javno-privatnog partnerstva br. 01-45-16140/25, usvojene od strane Gradskog vijeća 31.07.2025. godine i Odluke o davanju saglasnosti na dokumentaciju za javni poziv za izbor privatnog partnera za uspostavu javno-privatnog partnerstva (JPP) u cilju sanacije poslovanja JU Apoteka "Zdravlje" Zenica br. 01-45-18353/25, usvojene od strane Gradskog vijeća 03.09.2025. godine, raspisuje se

**J A V N I P O Z I V**

za izbor privatnog partnera za uspostavu javno-privatnog partnerstva (JPP)

u cilju sanacije poslovanja JU Apoteka "Zdravlje" Zenica

1.

Predmet javnog poziva je realizacija projekta javno-privatnog partnerstva (JPP) u cilju sanacije poslovanja, reorganizacije i finansijske konsolidacije JU Apoteka "Zdravlje" Zenica.

2.

Procedura izbora privatnog partnera i realizacija projekta javno-privatnog partnerstva (JPP) se provodi na osnovu Zakona o javno-privatnom partnerstvu („Službene novine ZDK“ broj: 6/16) i Uredbe o identifikaciji, pripremi, ugovaranju i praćenju implementacije projekta javno-privatnog partnerstva („Službene novine ZDK“ broj: 3/17).

3.

Najuspješniji ponuđač/privatni partner je obavezan da u periodu trajanja Ugovora o JPP-u, a prema analizi postojećeg stanja i održivosti tržišnog poslovanja koji su elaborirani u Studiji opravdanosti realizacije projekta JPP-a, ispuni sljedeće zahtjeve i uslove:

a. Da zadrži sve stalno uposlene radnike na period od najmanje tri godine nakon potpisa Ugovora o JPP-u, te da status uposlenika rješava u skladu sa Zakonom o radu tokom trajanja Ugovora o JPP-u, uključujući izmirenje obaveza prema uposlenicima,

b. Da izmiri sva dugovanja JU Apoteka „Zdravlje“ Zenica prema dobavljačima, u roku ne dužem od pet godina nakon potpisa Ugovora o JPP-u,

c. Da izmiri sva dugovanja JU Apoteka „Zdravlje“ Zenica prema Poreznoj upravi FBiH, u roku ne dužem od pet godina nakon potpisa Ugovora o JPP-u,

d. Da zadrži javnu funkciju Ustanove organizovanjem rada dežurne apoteke 24 sata dnevno, te da organizuje rad depoa na udaljenim lokalitetima, a na osnovu odluka koje će donijeti Gradsko vijeće, uz obezbjeđenje potrebnih sredstava iz budžeta Grada za ostvarenje ove javne funkcije,

e. Da izvrši investicije u modernizaciju i opremanje apoteka/osnovnih organizacionih jedinica u sklopu Ustanove, uključujući uvođenje digitalizacije i savremenih tehnologija koje će povećati efikasnost i kvalitet usluga, u roku od pet godina nakon potpisa Ugovora o JPP-u,

f. Da provede unutrašnju reorganizaciju Ustanove/društva uz zadržavanje postojećih lokacija na kojima su otvorene pojedine apoteke/osnovne organizacione jedinice kao „rezervisanih“ lokacija za ovu namjenu, te eventualno proširi obuhvat pružanja usluga otvaranjem novih apoteka na atraktivnim lokacijama,

g. Da izvrši dodatne finansijske investicije u Ustanovu, u cilju stabilizacije, te unapređenja poslovanja Ustanove/društva na održivim tržišnim principima, u roku od pet godina nakon potpisa Ugovora o JPP-u,

h. Da iskoristi znanja i iskustva, kao i inicijative stručnjaka koje već upošljava, a koja su stečena u poslovanju na tržišnim principima, koja će modernizovati poslovanje Ustanove, povećati efikasnost i učinkovitost uposlenika, te generisati nove prihode,

i. Da izvrši investicije u modernizaciju i proširenje Galenskog laboratorija uz brendiranje i plasman proizvoda nastalih u Galenskom laboratoriju, koja će generisati nove prihode, a sve s ciljem poboljšanja kvaliteta zdravstvene i apotekarske usluge građanima, u roku od pet godina nakon potpisa Ugovora o JPP-u,

j. Da značajno proširi ponudu lijekova u svim organizacionim jedinicama Ustanove, te eventualno proširi djelatnost uvođenjem novih usluga iz farmaceutske djelatnosti,

k. Da nakon isteka roka na koji se ugovara javno-privatno partnerstvo prenese sva vlasnička i upravljačka prava javnom partneru,

l. Da nakon proteka deset godina od potpisa Ugovora o JPP-u, koji predstavlja period stabilizacije poslovanja, izdvaja dio dobiti u iznosu od minimalno 10% u budžet Grada.

4.

Pravo učešća na javnom pozivu imaju pravni subjekti koja su registrovana u BiH ili inostranstvu i imaju potrebna statusna obilježja u pogledu mogućnosti učešća u predmetnom konkursu, odnosno subjekti koji imaju registrovanu farmaceutsku djelatnost u skladu sa Zakonom.

Pravo učešća na javnom pozivu imaju i pravni subjekti koji daju zajedničku ponudu (grupa ponuđača, joint venture). U slučaju ponude od strane grupe ponuđača, lider grupe mora biti registrovan za obavljanje farmaceutske djelatnosti, dok ostali članovi grupe moraju imati zakonsku legitimaciju za finansiranje djelatnosti.

5.

Zainteresovani privatni partneri/ponuđači mogu preuzeti dokumentaciju za javni poziv, dostavljanjem zahtjeva za preuzimanje dokumentacije za javni poziv na adresu, Grad Zenica, Trg BiH 6, N/R Sumea Mujkanović, ili putem e-maila sumea.mujkanovic@zenica.ba, sa naznakom: Zahtjev za preuzimanje dokumentacije za javni poziv za uspostavu javno-privatnog partnerstva (JPP) u cilju sanacije poslovanja JU Apoteka "Zdravlje" Zenica.

U zahtjevu za preuzimanje dokumentacije za javni poziv je neophodno navesti naziv učesnika javnog poziva/subjekta, adresu, kontakt osobu, kontakt telefon, e-mail, dokaz o uplati kotizacije, te na koji način zainteresovani privatni partneri žele da im dokumentacija za javni poziv bude dostavljena (poštom, ličnim preuzimanjem ili putem elektronske pošte).

Kotizacija/naknada za preuzimanje dokumentacije za javni poziv iznosi 10.000,00 KM, te je istu potrebno uplatiti na depozitni račun Grada Zenica, broj: 141–355-53200161-07, vrsta prihoda 723139, šifra Grada Zenica 103, budžetska organizacija 0000000 ili 9999999, kao uslov za preuzimanje dokumentacije.

Nakon završetka javnog poziva, za one ponuđače čije ponude ne budu prihvaćene, nakon izbora najpovoljnije ponude biće vraćen iznos uplaćene kotizacije za učešće.

6.

Kriterij za izbor najpovoljnije ponude za zaključenje Ugovora za uspostavu javno-privatnog partnerstva (JPP) u cilju sanacije poslovanja JU Apoteka "Zdravlje" Zenica je kriterij ekonomski najpovoljnije ponude.

Ekonomski najpovoljnija ponuda je ona koja bude vrednovana/ocijenjena sa najviše bodova prema sljedećim kriterijima:

1. Najkraći rok za izmirenje dugovanja prema dobavljačima (ali ne duže od pet godina),

- maksimalno 5 bodova

2. Najkraći rok za izmirenje dugovanja prema Poreznoj upravi FBiH (ali ne duže od pet godina),

- maksimalno 5 bodova

3. Najviši iznos investicije u modernizaciju i opremanje svih osnovnih organizacionih jedinica/apoteka u roku od pet godina nakon potpisa Ugovora o JPP-u,

- maksimalno 10 bodova.

4. Najviši iznos dodatne finansijske investicije u stabilizaciju, te unapređenje poslovanja Ustanove na održivim tržišnim principima, u roku od pet godina nakon potpisa Ugovora o JPP-u,

- maksimalno 40 bodova.

5. Najviši iznos investicije u modernizaciju i proširenje Galenskog laboratorija uz brendiranje i plasman proizvoda nastalih u Galenskom laboratoriju u roku od pet godina nakon potpisa Ugovora o JPP-u,

- maksimalno 30 bodova.

6. Najviši procentualni dio godišnje dobiti koja će biti uplaćivana u budžet Grada, nakon proteka deset godina od potpisa Ugovora o JPP-u pa do isteka Ugovora (ali ne manje od 10%),

- maksimalno 10 bodova.

7.

Vremenski rok trajanja Ugovora o javno-privatnom partnerstvu (JPP) iznosi minimalno 15, a maksimalno 20 godina od potpisa ugovora o JPP-u.

Protekom roka na koji je zaključen Ugovor o javno-privatnom partnerstvu (JPP), privatni partner će prenijeti sva prava na javnog partnera/Grad Zenica, bez ikakvih tereta osnovanih u korist trećih lica (založno, fiducijarno ili drugo stvarno pravo).

8.

Privatni partner je obavezan da tokom realizacije Ugovora o JPP-u obezbijedi kontinuirano poslovanje JU Apoteka „Zdravlje“ Zenica, te mu nije dopušteno stvarati bilo kakve dužničke, zavisne ili hipotekarne aranžmane na teret Ustanove.

9.

Svi učesnici javnog poziva su obavezni uplatiti jamstvo za ozbiljnost ponude u iznosu od 50.000,00 KM (pedesethiljada KM), koje je potrebno uplatiti na depozitni račun Grada Zenica.

Uplaćeno jamstvo za ozbiljnost ponude, biće vraćeno privatnim partnerima/ponuđačima najkasnije u roku od 30 dana od dana potpisa Ugovora o JPP-u sa izabranim privatnim partnerom/ponuđačem, odnosno od donošenja odluke o eventualnom poništenju javnog poziva.

10.

Međusobni odnosi, kao i prava javnog i privatnog partnera detaljno će biti uređena i definisana u Ugovoru o javno-privatnom partnerstvu (JPP-u).

11.

Ponude za izbor privatnog partnera za realizaciju projekta javno-privatnog partnerstva (JPP-a) u cilju sanacije poslovanja, reorganizacije i finansijske konsolidacije JU Apoteka "Zdravlje" Zenica se dostavljaju preporučenom poštom ili se neposredno predaju na Protokol Grada u roku od 45 dana od dana objave javnog poziva, odnosno najkasnije do 23.10.2025. godine do 12.00 sati.

12.

Komisija/Radno tijelo za provođenje procedure javnog poziva će Gradskom vijeću podnijeti izvještaj o završenim pregovorima sa izabranim privatnim partnerom, te dostaviti usaglašeni Prijedlog ugovora o javno-privatnom partnerstvu (JPP-u) u cilju sanacije poslovanja JU Apoteka "Zdravlje" Zenica, zajedno sa pozitivnim mišljenjem Gradskog pravobranilaštva na isti, na usvajanje.

Nakon što Gradsko vijeće usvoji konačan usaglašeni Prijedlog Ugovora o JPP-u, pristupiće se potpisivanju notarski pripremljenog ugovora o javno-privatnom partnerstvu (JPP-u) u cilju sanacije poslovanja JU Apoteka "Zdravlje" Zenica sa izabranim privatnim partnerom.